Onderwyser groet skool | Netwerk24
Onderwyser groet skool
Benton Nortman, tot onlangs aan die Laer­skool Truida Kestell verbonde, het die betrekking as skoolhoof van die Hoërskool Salomon Senekal in Viljoenskroon aanvaar. Foto: Verskaf
Die Laerskool Truida Kestell in Bethlehem het onlangs van Benton Nortman, departementshoof by dié skool, afskeid geneem.
Nortman het die betrekking as skoolhoof van die Hoërskool Salomon Senekal in Viljoenskroon aanvaar, en beklee reeds sedert 15 Junie sy nuwe pos.
Nortman en sy vrou, Esmé, het 21 jaar in Bethlehem gewoon.
Hy het voorheen by die Private Skool Ed-U-College in Qwaqwa gewerk, en sedert 2016 by Truida Kestell, waar hy ’n gr. 4-onderwyser, vakhoof en departementshoof van kultuur en bemarking was.
Nortman het homself ook by Truida Kestell onderskei as mede-koördineerder van die skool se sangfees, koordirigent, tromme-afrigter, krieket- en atletiekhoof en rugby-, krieket-, en atletiekafrigter.
Esmé is ’n gr. O-onderwyser en die egpaar se seun, Benton jr., is ’n gr. 11-leerling.
“Ons wens hulle alles van die mooiste toe vir ’n geseënde en voorspoedige verblyf in Viljoenskroon en dat hulle gou deel sal word van ’n gemeenskap wat liefde, omgee en warmte uitstraal,” het ’n inskrywing op die Hoërskool Salomon Senekal se Facebook-blad gelees.
Volgens Nortman gaan hy sy kollegas, die ouers en leErlinge van Truida Kestell mis.
“Ek sê met ’n traan in my hart totsiens vir Truida Kestell – ’n skool en gemeenskap wat my na aan die hart lê.”